Bent Bøgsted (DF), 2012-12-04:
Jamen hr. Leif Mikkelsen svarede så ikke på det spørgsmål, jeg stillede.
Det var, at når nu Arbejdsmarkedskommissionen havde anbefalet, at man kunne forlænge perioden i to gange ½ år, hvis arbejdsløshedsprocenten var over syv, mener Liberal Alliance så, at man, hvis vi i dag havde haft en arbejdsløshedsprocent, der var over syv, skulle have fulgt Arbejdsmarkedskommissionens indstilling?
Tak, formand.
Jeg vil starte med at sige tak til alle partierne og til ministeren for den gode debat, vi har haft her i dag.
Den viser jo, at det er et emne, der berører rigtig mange.
Ministeren spurgte, hvor der er en klausul om, at man kan ændre på aftalen.
Der skal vi lige huske på, at det var V, O og K, der indgik aftalen, og de tre partier tilsammen har ikke flertal i dag.
De Radikale stemte for aftalen, og det har også vist sig i den politik, som regeringen fører, at Socialdemokratiet og Socialistisk Folkeparti er blevet sat på plads med hensyn til det her.
Så alle de løfter, de kom med før valget, har de glemt alt om; nu er det De Radikales ønsker, der står på spil her.
Venstre kom med, at de ikke vil være med til tiltag, der får de ledige nærmere job, kan man sige – det var det, der blev sagt om de tiltag, som regeringen er kommet med – men at man bare skal føre en ansvarlig politik.
Spørgsmålet er, om det egentlig bare er den eneste løsning, og hvilke tiltag skal man så komme med i den forbindelse?
Der mangler vi måske at få lidt mere viden, men man skal jo heller ikke fyre det hele af på en gang, så det kan godt være, det kommer her i foråret, hvad Venstre egentlig vil på det her område.
Det vil jeg selvfølgelig se frem til med spænding.
Til hr. Leif Lahn Jensen vil jeg sige – og det er lidt svært, for normalt har vi det egentlig rigtig godt sammen – at det godt nok var en gang vrøvl, der blev sagt her fra talerstolen.
Men når man er gode kollegaer, må man gerne skyde lidt på hinanden.
Her stod Socialdemokratiet med alle muligheder for at få forlænget dagpengeperioden i forbindelse med finansloven – Enhedslisten ville levere stemmerne, og jeg ved, at hr. Leif Lahn Jensen inderst inde ønsker at forlænge perioden, også op til 4 år – men må så alligevel erkende, at det nok er Radikale, der har magten i det spil.
Hvis det ikke er det, er det Socialdemokratiet og Socialistisk Folkeparti, der har ændret holdning til dagpengeperioden og har sagt: Vi synes, det er alle tiders med 2 år, og det vil vi ikke røre ved.
også hørt ministeren sige, at det står fast, så der er ikke noget skjult der, men så skal man jo lade være med at hykle en masse om, at det er helt forkert at sætte den ned til 2 år, når man så står fast på, at det skal være 2 år.
Jeg tror, at vi får en masse debatter.
Så kom der noget om social dumping, og Dansk Folkeparti får jo skyld for ikke at presse regeringen.
Når man så tænker på, at lige nøjagtig med hensyn til Østeuropa og tilgang af arbejdskraft fra Østeuropa har den tidligere VK-regering lavet politikken sammen med Socialdemokratiet, De Radikale og SF.
Dansk Folkeparti har været imod, og så får vi skyld for, at vi ikke har presset regeringen.
Nej, det kunne vi ikke, for den havde flertallet med Socialdemokratiet.
Det var på plads, og vi kunne ikke få nogen af vores ønsker igennem.
Så det her med, hvem der har lukket op for social dumping, tror jeg godt at vi kan tage en større debat om alle mulige steder i landet – om det så er herinde i Folketingssalen eller ude til møder, kan det blive en meget spændende debat.
Hr. Nadeem Farooq er desværre gået, og det er forkert at skyde på partier, der ikke er her, men jeg vil alligevel sige, at jeg fik en bekræftelse på, at Radikale nok har lidt mere magt, end hr. Nadeem Farooq rigtig ville være ved.
Til hr. Christian Juhl vil jeg sige tak for tilslutningen til forslaget.
At vi ikke er helt enige om det hele, var jeg klar over på forhånd, men Enhedslisten står ved det, de altid har sagt, og at de vil stemme for en forbedring uanset hvad.
Jeg ser frem til udvalgsarbejdet, og jeg vil da selvfølgelig bringe det videre i min gruppe med de ændringsforslag, som hr. Christian Juhl vil komme med.
Om vi så kan blive enige om dem, vil jeg ikke stå her på talerstolen og love, men tak for den positive tilgang.
Med hensyn til Liberal Alliance var det nok, hvad man kunne forvente.
De har også en klar holdning til tilgangen til arbejdsmarkedet.
Jeg er så lidt ked af, at SF ikke er til stede, for de var jo om nogen ude i forbindelse med valgkampen og love, at der skulle være 4-årige dagpengeperioder og forlængelser og det ene og det andet.
De må have det rigtig slemt med at være trynet så grueligt af Radikale, at de ikke kan få nogen af deres ønsker igennem på det her område.
Konservative er så ikke til stede, og det beklager jeg, men det kan der være andre årsager til.
Ordføreren har været her i salen, så der kan være andre årsager til, at de ikke lige er her nu.
Men jeg var også klar over deres tilgang til forslaget.
Jeg vil sige tak for en spændende og god debat.
Det har da kastet lidt lys over de forskellige problemstillinger, der er.
Jeg tror også, at vi i nogle senere debatter får kastet lidt yderligere lys over, hvilke problemstillinger der er i denne forbindelse.
Som Dansk Folkeparti har sagt tidligere, stemmer vi for de forbedringer, der kan hjælpe de ledige her.
Det har vi gjort; vi har sagt ja til akutpakken, vi har sagt ja til akutjobpakken, og vi har også sagt ja til det forslag om uddannelse og kontanthjælp, der kom, og som Enhedslisten nok har stået fadder til.
Det har vi også sagt ja til at bakke op om.
Tak for en god debat.